NARIADENIE KOMISIE (ES) č. 2150/2004
zo 16. decembra 2004,
ktorým sa zavádza tarifná kvóta pre rok 2005 na dovoz niektorých tovarov z Turecka do Európskeho spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 stanovujúce obchodné opatrenia vzťahujúce sa na niektoré tovary, ktoré sú výsledkom spracovania poľnohospodárskych produktov (1), najmä na jeho článok 7 ods. 2,
so zreteľom na rozhodnutie č. 1/97 Asociačnej rady ES a Turecka z 29. apríla 1997 o opatreniach vzťahujúcich sa na niektoré spracované poľnohospodárske produkty (2), najmä na jeho článok 1,
keďže:
(1)
Rozhodnutie č. 1/97 Asociačnej rady ES a Turecka stanovuje, na účely podpory rozvoja obchodu v súlade s cieľmi Colnej únie, ročnú kvótu v zmysle hodnoty na niektoré cestovinové produkty dovážané z Turecka do Spoločenstva. Táto kvóta sa zavádza pre rok 2005 a prístup k jej využívaniu je podmienený certifikátom o pohybe A.TR., ktorý je uvedený v rozhodnutí č. 1/2001 Výboru pre colnú spoluprácu ES a Turecka z 28. marca 2001, ktorým sa mení a dopĺňa rozhodnutie č. 1/96 stanovujúce podrobné pravidlá pre uplatňovanie rozhodnutia č. 1/95 Asociačnej rady ES a Turecka (3).
(2)
Nariadenie Komisie (EHS) č. 2454/93 z 2. júla 1993 stanovujúce opatrenia na realizáciu nariadenia Rady (EHS) č. 2913/92, ktorým sa zavádza Spoločný colný kódex (4), stanovuje pravidlá pre riadenie tarifných kvót. Je vhodné zabezpečiť, aby sa tarifná kvóta zavedená týmto nariadením riadila uvedenými pravidlami.
(3)
Opatrenia uvedené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodovania so spracovanými poľnohospodárskymi produktmi, ktoré nie sú uvedené v prílohe I,
PRIJALA TOTO NARIADENIE:
Článok 1
Tarifná kvóta Spoločenstva uvedená v prílohe sa zavádza od 1. januára do 31. decembra 2005 na tovary dovážané z Turecka uvedené v danej prílohe.
Prístup k využívaniu tejto tarifnej kvóty je podmienený predložením certifikátu o pohybe A.TR. v súlade s rozhodnutím č. 1/2001 Výboru pre colnú spoluprácu ES a Turecka.
Článok 2
Tarifnú kvótu Spoločenstva uvedenú v článku 1 riadi Komisia v súlade s článkami 308 písm. a), 308 písm. b) a 308 písm. c) nariadenia (EHS) č. 2454/93.
Článok 3
Toto nariadenie nadobúda platnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. decembra 2004